सिन्धुराज जयद्रथ उस सुन्दरी को देखकर चकित रह गया। उसके मन में बुरे विचार उठे और वह काम से मोहित हो गया। वह पाण्डवों के आश्रम में घुस आया और द्रौपदी से बोला, सुन्दरी! तुम कुशल से तो हो? द्रौपदी ने कहा, राजकुमार जयद्रथ! तुम स्वयं सकुशल तो हो। मेरे पति कुरूवंशी राजा युधिष्ठिर सकुशल हैं तथा उनके सब भाई भी कुशल से हैं। राजन्, मैं तुम सब लोगों के जलपान के लिए अभी प्रबन्ध करती हूँ। जयद्रथ बोला- अब तुमसे यही कहना है कि पाण्डवों के पास अब धन नहीं रहा, वे राज्य से निकाल दिए गए। अब इनकी सेवा करना व्यर्थ है। इतनी भक्ति से जो तुम इनकी सेवा करती हो, उसका फल तो केवल क्लेश ही होगा। तुम इन पाण्डवों को छोड़ दो और मेरी पत्नी होकर सुख भोगो। मेरे साथ ही सम्पूर्ण सिन्धु राज्य तुम्हें प्राप्त होगा- रानी बनोगी।